Аҳәаанырцәтәи ҳҩызцәа, хаҭала Ҭырқәтәылантәи, Аԥсни Аахыҵ Уаԥстәылеи аус рыцура иазҿлымҳахо иалагеит- Карасин.
/ИТАР-ТАСС/ Аҳәаанырцәтәи ҳҩызцәа, хаҭала Ҭырқәтәылантәи, Аԥсни Аахыҵ Уаԥстәылеи аус рыцура иазҿлымҳахо иалагеит. Абри атәы иҳәеит Урыстәылатәи Афедерациа адәныҟатәи аусқәа рминистр ихаҭыԥуаҩ Григори Карасин ИТАР-ТАСС акорреспондент даниҿцәажәоз.
«Урыстәыла ареспублика ҿыцқәа ахьазханаҵази, Қырҭтәыла аганахь ала урҭ иҿыцу арратә қәыларақәа рҽацәыхьчареи ирыбзоураны уахь инеуа иалагеит аинвесторцәа,- азгәеиҭеит адипломат.- Избанзар абизнес азы раԥхьа иргыланы аҭышәантәалареи ашәарҭадареи ыҟазароуп. Иаагозар, иахьа Аԥсны аус руеит еицырдыруа урыстәылатәи акомпаниақәа: Урыстәылатәи аихамҩақәа, Роснефть, абанк ВТБ. «Газпром» агазмҩангага Дзаурикау-Цхинвал аргылара аԥара рацәаны иаланаҵеит».
«Егьырҭ аҳәынҭқаррақәа рҟынтәи абизнес ареспубликақәа рҿы аинтерес аадырԥшуеит, ҿырԥшыгас иаагар ҳалшоит ҭыркәтәылатәи абизнес Аԥсны». «Аҟәеи Цхинвали рыдәныҟатәи аполитикаҿы ахырхарҭа хадақәа иреиуоуп аҳәаанырцәи дареи аимдара рыбжьаҵара, хаҭала ахәаахәҭра-ааглыхратә палатақәа русура, агәра сгоит қырттәылатәи адипломатиа уи иӷәӷәаны ишаҿагылоугьы ари ахырхарҭа алҵшәа бзиақәа шаанагало»,- иҳәеит иара.
Москва иҟанаҵо адгылара дазааҭгыло Григори Карасин иргәалаиршәеит :«Урыстәыла Аԥсни Аахыҵ Уаԥстәылеи азханаҵеижьҭеи ԥшьышықәса рыҩнуҵҟа арҭ аҳәынҭқаррақәа имаҷымкәа афинанстәи аматерриалтәи цхыраара рзыҟаҵоуп».